**Ministru kabineta noteikumu projekta “Grozījumi Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība”” (turpmāk – noteikumu projekts) ir izstrādāts, pamatojoties uz:  1. Izglītības likuma 14. panta 25. punktu;  2. Ministru kabineta 2016. gada 6. septembra sēdes protokollēmuma (prot. Nr.44 16.§) „Noteikumu projekts “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība”” (turpmāk – MK prot. Nr.44 16.§) 2.punktu;  3.  Valsts sekretāru sanāksmes 2017. gada 1. jūnija protokola Nr.21 37.§ (turpmāk - VSS protokollēmums Nr.21 37.§) 3.punktā noteikto – atbalstīt priekšlikumu papildināt Izglītības un zinātnes ministrijas izsludināto noteikumu projektu “Grozījumi Ministru kabineta 2009.gada 1.septembra noteikumos Nr.981 “Bērnu nometņu organizēšanas un darbības kārtība”” (VSS-584), ietverot tajā higiēnas normu pamatprasības bērnu nometnēm, kas iekļautas vadlīnijās bērnu nometņu organizēšanai, un Veselības ministrijai iesniegt Izglītības un zinātnes ministrijai attiecīgos priekšlikumus noteikumu projekta redakcijai, kā arī informācijai nosūtīt tos Tieslietu ministrijai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais Ministru kabineta 2009. gada 1. septembra noteikumu Nr. 981 “Bērnu nometņu organizēšanas un darbības kārtība” (turpmāk - noteikumi Nr. 981) regulējums nosaka, ka nometnes dalībnieka likumiskie pārstāvji, slēdzot ar organizētāju līgumu par dalībnieka uzņemšanu nometnē, iesniedz ne ātrāk kā 10 darbdienas pirms nometnes darbības uzsākšanas izsniegtu primārās veselības aprūpes ārsta izziņu (vai tās kopiju) par dalībnieka veselības stāvokli, kurā norādīta informācija par veiktajām vakcinācijām, pedikulozes pārbaude, alerģijas, hroniskās saslimšanas un speciālo medikamentu lietošana.  Lai mazinātu administratīvo slogu ģimenes ārstiem, noteikumu projekts paredz, ka dalībnieku pedikulozes pārbaudi nometnes pirmajā dienā veiks ārstniecības persona vai ārstniecības iestādes (ar kuru organizētājs noslēdzis vienošanos par medicīnisko pakalpojumu sniegšanu) darbinieks. Noteikumu projekts paredz arī noteikt, ka nometnes dalībnieka likumiskie pārstāvji nometnes organizētājam iesniegs trīs mēnešu laikā pirms nometnes darbības uzsākšanas izsniegtu ģimenes ārsta vai ārstējošā ārsta izziņu par dalībnieka veselības stāvokli un rekomendācijām, ja bērns piedalās diennakts nometnē. Dienas nometnes tiek organizētas bez nakšņošanas un attiecīgi katru dienu bērniem un nometnes organizētājiem, darbiniekiem ir iespējas satikt bērna likumiskos pārstāvjus, vienlaikus pārrunājot arī ar veselību vai tās apdraudējumu saistītus jautājumus. Savukārt diennakts nometnēs šāda iespēja var nebūt īstenojama, līdz ar to nometnes vadītājam un darbiniekiem var būt nepieciešama informācija ar rekomendācijām bērna veselības nodrošināšanai un atbilstošai rīcībai veselības stāvokļa pasliktināšanās gadījumā. Nometņu organizētājiem ir būtiski, lai ģimenes ārsts vai ārstējošais ārsts sniegtu konkrētas rekomendācijas nometnes dalībnieka veselības aizsardzībai, ņemot vērā, ka ir iespējama pēkšņa nometnes dalībnieka veselības stāvokļa pasliktināšanās – piemēram, saslimšana pēc akūta stāvokļa ārstēšanas vai hroniskas slimības saasināšanās.  Nometnes dalībnieka likumiskajiem pārstāvjiem nebūs jāiesniedz nometnes organizētājam ģimenes ārsta vai ārstējošā ārsta izziņa, ja dalībnieka veselības aprūpe jau tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā. Ministru kabineta 2016. gada 6. septembra noteikumi Nr. 594 “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība” (turpmāk - noteikumi Nr. 594) jau paredz sportistiem (Sporta likuma un noteikumu Nr. 594 izpratnē arī bērni, kas nodarbojas ar sportu un piedalās sporta sacensībās) un bērniem ar paaugstinātu fizisko slodzi (bērni, kas apgūst profesionālās ievirzes sporta izglītības programmu un nepiedalās sporta sacensībās) īpašu medicīnisko uzraudzību - profilaktiskās apskates pie ģimenes ārsta, padziļinātās profilaktiskās medicīniskās pārbaudes pie sporta ārsta, papildu profilaktiskās medicīniskās pārbaudes pie ģimenes ārsta vai sporta ārsta - līdz ar to tiem nav nepieciešama papildus ģimenes ārsta vai ārstējošā ārsta izziņa, lai piedalītos nometnē. Par to, vai dalībnieka veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, dalībnieka likumiskais pārstāvis anketā informēs nometnes organizētāju.  Pedikulozes pārbaude tiks veikta arī dalībniekiem, kuru veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, jo noteikumi Nr. 594 neparedz šāda medicīniskā pakalpojuma nodrošināšanu.  Noteikumu projekts paredz izņēmumu jaunsargiem Jaunsardzes un informācijas centra rīkotos pasākumos, ņemot vērā uz jaunsargiem attiecināmo normatīvo aktu regulējumu.  Jaunsardzes un informācijas centrs saskaņā ar Militārā dienesta likuma 17.1 panta trešo daļu ik gadu slēdz līgumu par dalību kustībā “Jaunsardze” ar bērna vecumā līdz 18 gadiem likumisko pārstāvi vai jaunieti, kurš sasniedzis 18 gadu vecumu.  Ministru kabineta 2015. gada 22. decembra noteikumu Nr. 770 “Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību” 6.punkts nosaka, ka mācību gada sākumā jaunsargam jāiesniedz ģimenes ārsta izziņa par viņa veselības stāvokli. Noteikumu Nr.981 13.1 apakšpunktā norādītā informācija par nometnes dalībnieku jau ir Jaunsardzes un informācijas centra rīcībā, līdz ar to nav nepieciešams attiecināt noteikumu Nr.981 13.punktu par dalībnieka likumisko pārstāvju pienākumu sniegt informāciju par jaunsargu Jaunsardzes un informācijas centra rīkotajos pasākumos.  Noteikumu Nr.981 8.6. apakšpunkts paredz, ka nometnes organizētājam pirms nometnes darbības uzsākšanas ir jāsaņem Veselības inspekcijas (turpmāk – VI) atzinums, ka nometne gatava uzsākt darbu. Noteikumos Nr.981 nav atrunātas konkrētas higiēnas prasības nometnēm, taču šo noteikumu 10.7.punktā ir noteikts, ka nometnes organizators nometnes darbības laikā atbild par civilās aizsardzības, ugunsdrošības, darba aizsardzības, vides aizsardzības un citu prasību ievērošanu normatīvajos aktos noteiktajā kārtībā, un termins “citu prasību ievērošanu” interpretējams arī kā prasību ievērošana higiēnas un epidemioloģiskās drošības jomā. Nometņu darbības organizēšanai tiek izmantots portālā [www.nometnes.gov.lv](http://www.nometnes.gov.lv) pieejamais metodiskais dokuments “Vadlīnijas nometņu organizēšanai” (pieejamas: http://nometnes.gov.lv/customimg/  daa1b37897dd2145a6fdfbb740da7d92.pdf), kas tapušas ar Eiropas Sociālā fonda un Latvijas valsts finansiālu atbalstu projekta „Kvalitatīvas metodiskās vadības sistēmas nodrošināšana bērnu nometņu organizēšanai” ietvaros. Šīs vadlīnijas ir paredzētas nometņu organizētājiem, vadītājiem, darbiniekiem, nometņu saskaņošanu un uzraudzību īstenojošo institūciju darbiniekiem, kā arī tajās ir paredzēta atsevišķa sadaļa, kas veltīta higiēnas un drošības prasībām bērnu nometnēm.  Līdz ar to VI sagatavo un izsniedz atzinumus nometnēm, balstoties uz higiēnas prasību ievērošanas novērojumiem pakalpojuma sniegšanas vietā – nometnē, un dokumentāliem pierādījumiem, kas tiek veikti saskaņā ar Ministru kabineta 2008.gada 5.februāra noteikumiem Nr.76 “Veselības inspekcijas nolikums”, kuros noteikts, ka VI, normatīvajos aktos noteiktajos gadījumos vai pēc fiziskas vai juridiskas personas pieprasījuma, novērtē objekta atbilstību higiēnas prasībām, kā arī ņemot vērā Epidemioloģiskās drošības likuma 6.pantā noteikto, ka VI savas kompetences ietvaros novērtē vides faktoru ietekmi uz cilvēka veselību, sniedz priekšlikumus cilvēka veselībai nekaitīgas vides nodrošināšanai un pēc pieprasījuma novērtē higiēnas prasību izpildi.  Pēdējos gados, palielinoties nometņu skaitam, pieaudzis arī pieprasījums pēc VI atzinumiem (no 300 atzinumiem 2008.gadā līdz pat 700 – 900 atzinumiem pēdējos gados). Taču ņemot vērā, ka šobrīd normatīvie akti paredz saņemt VI atzinumu, taču neparedz konkrētu šo prasību atrunāšanu, tad ar laiku šo prasību trūkums nometņu darbību reglamentējošos ārējos normatīvajos aktos var radīt neizpratni, un jau iepriekš ir bijušas diskusijas par šī normatīvā regulējuma neesamības novēršanas iespējām.  Tāpēc 2017. gada 1. jūnija Valsts sekretāru sanāksmē, izskatot tiesību aktu projektu par grozījumiem VI maksas pakalpojumu cenrādī, kurā paredzētas izmaiņas VI atzinuma bērnu nometnēm saņemšanai, tika nolemts papildināt Izglītības un zinātnes ministrijas noteikumu projektu “Grozījumi Ministru kabineta 2009. gada 1. septembra noteikumos Nr.981 “Bērnu nometņu organizēšanas un darbības kārtība”” (VSS – 584), ietverot tajā higiēnas normu pamatprasības bērnu nometnēm, kas iekļautas vadlīnijās bērnu nometņu organizēšanai, un Veselības ministrijai attiecīgos priekšlikumus noteikumu projekta redakcijai iesniegt Izglītības un zinātnes ministrijai, kā arī informācijai nosūtīt tos Tieslietu ministrijai (VSS protokollēmums Nr.21 37.§ 3.punkts).  Pamatojoties uz VSS protokollēmuma Nr.21 37.§ 3.punktā noteikto, noteikumu projekts ir papildināts ar higiēnas pamatprasībām bērnu nometnēm. Higiēnas pamatprasības bērnu nometnēm noteikumu projektā ir iekļautas no vadlīnijām bērnu nometņu organizēšanai. Vadlīniju, un turpmāk arī noteikumu projekta izpratnē, ar terminu “higiēnas prasības” saprot nosacījumu un praktisku pasākumu kopumu, kas nepieciešams, lai nodrošinātu un kontrolētu drošu un veselībai nekaitīgu pakalpojumu sniegšanu. Tās ietver ne tikai telpu un aprīkojuma tīrīšanu, bet arī nosacījumus un prasības nometnes teritorijai, telpām, inventāram, lai līdz minimumam samazinātu vai likvidētu iespējami kaitīgo vides faktoru iedarbību uz bērnu veselību, tai skaitā mazinot traumatismu, nometnes darbības laikā.  Ņemot vērā, ka noteikumu projektā tiek iekļautas higiēnas prasības nometnēm, noteikumu Nr.981 deleģējums ir papildināts ar Epidemioloģiskās drošības likuma 38.1 panta pirmo daļu – Ministru kabinets nosaka higiēnas prasības paaugstināta riska subjektiem.  Noteikumu projektā ir iekļautas šādas higiēnas pamatprasības:  1. prasības nometnes teritorijai, kas paredz, ka nometnes teritorijai ir jābūt tīrai un sakoptai, atbilstoši sezonalitātei (nopļauta zāle, savāktas nokritušās lapas), labiekārtotai un drošai (pārliecinoties vai nometnes teritorijā esošās ierīces un sporta zonas segums nav tehniski bojāts un nepastāv traumatisma riski, vai ierīces ir tīras un tās ir atbilstošas bērnu nometnes vecumam, kā arī iespēju robežās nodrošinot nometnes teritorijas apgaismošanu). No bērnu drošības viedokļa nometnes organizatoriem ir nepieciešams pārliecināties, vai nometnes teritorijā neaug indīgi augi, krūmi (īpaši ar ogām), kas ir bīstami cilvēka veselībai, kā arī paredzēt pasākumus, kas mazinās bērnu saskarsmes iespējas ar šiem augiem. Kā arī, lai maksimāli novērstu riskus bērnu drošībai, jāizvērtē, vai nometnes ēkā vai tās tuvumā neatrodas institūcijas vai objekti, kuri var ietekmēt vai apdraudēt bērnu drošību un veselību, piemēram, pamestas ēkas, rūpnieciskie uzņēmumi, nenorobežotas, bīstamas ūdenskrātuves;  2. prasības sadzīves atkritumu savākšanai un uzglabāšanai. No higiēnas un epidemioloģiskās drošības viedokļa sadzīves atkritumu savākšana un uzglabāšana jānodrošina slēgtos konteineros, kuri ir novietoti ne tuvāk kā 20 metrus no ēku logiem. Nometnēs, kas notiek brīvā dabā, sadzīves atkritumu savākšanu nodrošina noslēgtos maisos, kuri tiek nogādāti atkritumu uzglabāšanas vietā;  3. prasības nometnes telpu nodrošināšanai. Lai organizētu bērniem kvalitatīvu un drošu pakalpojumu, pirms nometnes organizēšanas jāpārliecinās, vai ir nodrošinātas nepieciešamās telpu grupas, vietas vai zonas nometnes programmas īstenošanai – mācībām, atpūtai, sporta aktivitātēm, ēšanai, gulēšanai un personīgās higiēnas nodrošināšanai. Kā arī jāņem vērā, lai šīs telpas būtu atbilstošas bērnu skaitam;  4. atsevišķas prasības attiecībā uz diennakts nometnēm, paredzot:  4.1. vietas vai telpas nodrošināšanu īslaicīgai bērna izolācijai infekcijas slimību gadījumos. Tā kā diennakts nometnēs bērni uzturas visu laiku, tad šāda telpa vai vieta ir nepieciešama, ja bērns saslimst nometnes darbības laikā. No epidemioloģiskās drošības viedokļa, lai novērstu risku inficēties pārējiem nometnes dalībniekiem, bērnu ar infekcijas slimību pazīmēm (vemšana, caureja, ādas, gļotādas vai acu ābolu dzelte, paaugstināta temperatūra virs 37,5°C, infekciozas izcelsmes izsitumi u.c.) ir jāizolē, līdz ierodas vecāki vai neatliekamās medicīniskās palīdzības dienests;  4.2. viegli kopjama gulēšanas inventāra nodrošināšanu, ņemot vērā, ka liela daļa nometņu notiek pielāgotās telpās vai brīvā dabā un dalībnieki tiek izmitināti teltīs, dažādu atpūtas kompleksu vai skolu telpās. No higiēnas prasību viedokļa ir pieļaujami, ka gulēšanai tiek izmantoti matrači, paklājiņi, guļammaisi. Svarīgi, lai gulēšanas inventārs tiek nodrošināts katram bērnam individuāli, ir tīrs un viegli kopjams;  5. prasības nometnes darbības laikā izmantotajām peldvietām.  Tā kā lielākā daļa bērnu nometņu tiek organizētas vasarā, kas ir aktīvākais peldsezonas laiks, kā arī daļa nometņu notiek brīvā dabā, kur ir pieejamas dažādas ūdenstilpnes, vai arī nometnes darbības laikā ir paredzēta atpūta pie ūdens, tad nometnes organizētājiem jāseko līdzi, lai peldēšanās tiktu organizēta drošās peldvietās. Vislabāk izvēlēties oficiālās peldvietas, kuras ir labiekārtotas, uzturētas un apsaimniekotas atbilstoši normatīvo aktu prasībām. Šajās peldvietās tiek nodrošināta ne tikai informācija par peldvietu un tās ūdens kvalitāti, bet arī peldsezonas laikā tiek veikts valsts apmaksāts peldvietu ūdens monitorings.  Ņemot vērā, ka Latvijā ir tikai 56 oficiālās peldvietas, tad ne visām nometnēm tās ir pieejamas. Tādēļ šo noteikumu prasību izpratnē, nometnēm var ieteikt izvēlēties peldēšanās vietas, ņemot vērā šādus drošības kritērijus:  - peldvietas tuvumā nedrīkst būt iespējamie piesārņojuma avoti (notekūdeņu attīrīšanas sistēmas, lauksaimniecības uzņēmumi, ostas, rūpnīcas, būvlaukumi);  - peldvietas tuvumā nedrīkst tikt izmantoti kuģošanas līdzekļi (laivas, ūdens motocikli, motorlaivas u.c.);  - peldvietas krastam jābūt lēzenam, ar cietu pamatu, upēs jāizvēlas vieta, kur ir vismazākā straume un tuvumā nav atvaru;  - peldēšanai paredzētā ūdens tilpne nedrīkst būt bedraina, dūņaina, akmeņaina, kā arī tajā nedrīkst būt sadzīves atkritumi vai asi priekšmeti, kas var apdraudēt peldētāju drošību un radīt ievainojumus.  Pēc šādiem kritērijiem jāatceras pārbaudīt arī zināmas un pirms neilga laika apmeklētas peldvietas, jo situācija tajās var mainīties.  Kā arī, lai samazinātu nelaimes gadījumu risku, nometnes organizētāji peldvietās nodrošina papildus drošības inventāru (glābšanas riņķus, peldvestes), skaidro bērniem par drošu uzvedību peldvietā, kā arī nodrošina peldēšanos dienas laikā.  No epidemioloģiskās drošības viedokļa arī nepieciešams noskaidrot informāciju par peldvietas ūdens kvalitāti. Informāciju par oficiālo peldvietu ūdens kvalitāti var atrast VI mājas lapā. Ja peldvieta nav iekļauta valsts monitoringa programma, tad nometnes organizētājam pirms nometnes darbības uzsākšanas pašam jāpārliecinās par peldvietas ūdens kvalitāti, veicot peldvietas ūdens kvalitātes pārbaudi jebkurā šajā jomā akreditētā laboratorijā, vai arī apmeklējot VI mājaslapu un noskaidrojot, vai īsi pirms nometnes darbības uzsākšanas peldvietas ūdens kvalitātes pārbaudi nav jau veikusi pašvaldība;  6. prasības dzeramajam ūdenim. Pirms nometnes darbības uzsākšanas nepieciešams pārliecināties, vai dzeramais ūdens atbilst obligātajām nekaitīguma un kvalitātes prasībām, noskaidrojot, kad pēdējo reizi veiktas ūdens apgādes sistēmas vai individuālās ūdens ņemšanas vietas laboratoriskās analīzes, īpašu vērību pievēršot ūdens mikrobioloģiskajiem rādītājiem. Ja nometnes darbības laikā nevar nodrošināt obligātajām nekaitīguma un kvalitātes prasībām atbilstošu dzeramo ūdeni, tad nometnes dalībnieki jānodrošina ar rūpnieciski fasētu dzeramo ūdeni;  7. prasības telpu un inventāra uzturēšanai kārtībā. Lai ierobežotu infekcijas slimību risku un ievērotu higiēnas prasības, nometnes organizētājs nodrošina nometnes telpās tīrību un kārtību, veicot telpu mitro uzkopšanu ne retāk kā reizi dienā, sanitāro telpu un sanitāri tehnisko ierīču uzkopšanu, ne retāk kā divas reizes dienā, izmantojot dezinfekcijas līdzekļus. Sanitāro telpu uzkopšanai jāparedz atsevišķs inventārs un nometnes telpu uzkopšanas inventāra uzglābšanai jāparedz atsevišķa telpa vai vieta. Kā arī no bērnu drošības viedokļa, dezinfekcijas līdzekļu uzglabāšana ir jānodrošina bērniem nepieejamā vietā.  Noteikumu projekta spēkā stāšanās termiņš paredzēts 2017. gada 1. jūlijā, taču lai nometņu organizētājiem tiktu nodrošināts samērīgs laiks noteikumu projektā paredzēto prasību par pedikulozes pārbaudi un higiēnas prasību ieviešanu, šo prasību spēkā stāšanās termiņš paredzēts 2017. gada 1. oktobrī - pirms jaunās nometņu sezonas sākšanās (skolēnu rudens brīvdienām un jauno nometņu vadītāju sagatavošanas kursu sākuma nākamajai sezonai). |
| 3. | Projekta izstrādē iesaistītās institūcijas | Ar MK protokollēmuma Nr.44 16.§ 2.punktu Izglītības un zinātnes ministrijai tika dots uzdevums līdz 2016. gada 31. decembrim kontekstā ar noteikumiem Nr. 594 izvērtēt ministrijas atbildībā esošos attiecīgos tiesību aktus un funkciju dublēšanās gadījumā noteiktā kārtībā sagatavot grozījumus šajos tiesību aktos. Izvērtējot Izglītības un zinātnes ministrijas tiesību aktus, tika konstatēts, ka nepieciešams veikt attiecīgus grozījumus noteikumos Nr. 981. Grozījumu saturs izvērtēts darba grupu sanāksmēs (2017. gada 20. janvārī, 24. februārī, 10. aprīlī un 24. aprīlī), kurās piedalījās Aizsardzības ministrijas, Veselības ministrijas, Izglītības kvalitātes valsts dienesta, Jaunsardzes un informācijas centra, Pārtikas un veterinārā dienesta, Valsts bērnu tiesību aizsardzības inspekcijas, Valsts izglītības satura centra, Valsts ugunsdzēsības un glābšanas dienesta, Veselības inspekcijas un Latvijas Pašvaldību savienības, kā arī nometņu organizētāju nevalstisko organizāciju pārstāvji (Latvijas Mazpulki, Latvijas Skautu un gaidu centrālā organizācija, Latvijas Jaunatnes padome, Āra dzīves apmācības centrs “Pelēkais vilks”) un nometņu rīkotāji (SIA “Miranda M”, SIA “Jardi un partneri”). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmē, nometņu dalībniekus, nometņu organizētājus, ģimenes ārstus, ārstējošos ārstus, Veselības inspekciju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums samazina administratīvo slogu nometņu dalībniekiem, ģimenes ārstiem un ārstējošajiem ārstiem, nometnes dalībnieku likumiskajiem pārstāvjiem, kuriem nebūs jāizsniedz izziņa nometnes dalībnieka likumiskajiem pārstāvjiem, ja dalībnieka veselības aprūpe jau tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, kā arī ja nometnes dalībnieks piedalās dienas nometnē. Administratīvais slogs palielinās nometņu organizētājiem, kuriem būs jānodrošina nometnes dalībnieku pedikulozes pārbaude, slēdzot vienošanos ar ārstniecības personu vai ārstniecības iestādi.  Noteikumu projekta regulējums veicinās medicīnas pakalpojumu sniedzēju uzņēmējdarbības attīstību, sniedzot pedikulozes pārbaudes pakalpojumu, kā arī veicinās nometņu dalībnieku tiesību un tiesisko interešu aizsardzības uzlabošanu, jo pedikulozes pārbaude notiks nometnes pirmajā dienā, nevis agrāk, kā tas bija līdz šim, tādējādi padarot to efektīvāku pedikulozes novēršanas ziņā.  Noteikumu projektā ietvertais higiēnas prasību regulējums paliek līdz šim nometņu organizēšanai paredzēto prasību līmenī un atbilst tiem nosacījumiem, pēc kuriem šobrīd VI izsniedz atzinumus nometņu darbības uzsākšanai. Noteikumu projektā ir iekļautas tās higiēnas pamatprasības, kuras arī līdz šim bija jānodrošina, lai nometne varētu saņemt VI atzinumu un uzsākt savu darbību. Tāpēc uzskatām, ka šo prasību iekļaušana normatīvajā aktā tās legalizēs, bet neradīs lielāku administratīvo slogu vai vairāk izmaksu kā šobrīd. |
| 3. | Administratīvo izmaksu monetārs novērtējums | Administratīvās izmaksas nometņu organizētājiem par pedikulozes pārbaudi: C = (f x l) x (n x b), kur  f – stundas samaksas likme (veselības aizsardzības jomā strādājošo mēneša vidējā bruto darba samaksa 2016. gadā 883 *euro*, jeb 22,07 *euro* stundā);  l – pedikulozes pārbaudes laika patēriņš vienam nometnes dalībniekam (vidēji 2 minūtes, jeb 0,03 stundas);  n – subjektu skaits (2016. gadā bija 1540 nometnes, vienā nometnē vidēji ap 30 dalībnieki – kopā 46 200 dalībnieki);  b - pedikulozes pārbaudes biežums (1 reizi);  (22,07\*0,03)\*(46200\*1)=0,6621\*46200=30589,02 *euro*. |
| 4. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nodrošinot sabiedrības līdzdalību, projekts kopā ar sākotnējās ietekmes novērtējuma ziņojumu (anotāciju) tika publiskots Izglītības un zinātnes ministrijas mājaslapā internetā www.izm.gov.lv sadaļā “Normatīvo aktu projekti”. Sabiedrības pārstāvji aicināti 2017. gada 21. jūnijā piedalīties sanāksmē par noteikumu projektu un izteikt savu viedokli. |
| 2. | Sabiedrības līdzdalība projekta izstrādē | Sabiedrība varēja sniegt viedokli par noteikumu projektu rakstveidā pēc tā publiskošanas Izglītības un zinātnes ministrijas mājaslapā internetā, kā arī piedaloties 2017.gada 21.jūnija sanāksmē. |
| 3. | Sabiedrības līdzdalības rezultāti | 2017.gada 21.jūnija sanāksmē par projektu piedalījās šādi sabiedrības pārstāvji: Latvijas Skautu un Gaidu centrālās organizācijas valdes priekšsēdētāja Agnija Jansone, SIA “Miranda M” mācību centra direktore, nometņu vadītāja Lolita Osipova, Latvijas Jaunatnes padomes viceprezidents Mārtiņš Šteins, Latvijas Mazpulku atbildīgā sekretāre Ilze Jukņeviča, SIA “Līksnas nams” pārstāvis, lektors par pirmo medicīnisko palīdzību Haralds Lučkovskis. Sabiedrības pārstāvjiem bija dažādi iebildumi un priekšlikumi par projektu. Visvairāk iebildumu par projektu bija Latvijas Skautu un Gaidu centrālās organizācijas valdes priekšsēdētājai Agnijai Jansonei, to skaitā par to, ka nometnes dalībnieku pedikulozes pārbaudi nometnes pirmajā dienā veic ārstniecības persona vai ārstniecības iestādes (ar kuru organizētājs noslēdzis vienošanos par medicīnisko pakalpojumu sniegšanu) darbinieks, higiēnas prasībām nometnes dalībniekiem, par to, ka nometnes dalībniekiem, kuru veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā, nebūs nepieciešama ģimenes ārsta izziņa, par to, ka palielināsies nometnes pakalpojuma izmaksas u.c., savukārt par daļu no noteikumu prasībām SIA “Miranda M” mācību centra direktore, nometņu vadītāja Lolita Osipova pauda pretēju viedokli (īpaši attiecībā uz higiēnas prasību ievērošanu) un apgalvoja, ka tos nometņu organizētāji varēs ievērot. Daļa sabiedrības pārstāvju iebildumu un priekšlikumu ir izvērtējama, izstrādājot un pilnveidojot citus normatīvo aktu projektus, to skaitā Ministru kabineta noteikumu projektu “Grozījumi Ministru kabineta 2013.gada 27.augusta noteikumos Nr.675 “Veselības inspekcijas maksas pakalpojumu cenrādis”” (VSS-79). |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nometņu organizētāju institūcijas, ārstniecības iestādes un Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošinās to esošo funkciju un uzdevumus ietvaros. Noteikumu projekta izpildei nav nepieciešams radīt jaunas vai likvidēt esošās institūcijas, kā arī nav nepieciešams reorganizēt esošās institūcijas. |
| 3. | Cita informācija | Nav. |

|  |  |
| --- | --- |
| Izglītības un zinātnes ministrs | K.Šadurskis |
| Vizē: valsts sekretāre | L.Lejiņa |

22.06.2017. 10:15

3103

A. Aukšmuksta

67350957, [astra.auksmuksta@visc.gov.lv](mailto:astra.auksmuksta@visc.gov.lv)

E.Pelša

67350813, evija.pelša@visc.gov.lv

I.Zemļanskis

67814452, ivars.zemlanskis@visc.gov.lv